«Κλείδωσε» την τρίτη θέση η ΑΕΚ!



Με τον Χρήστο Αλμπάνη να μπαίνει αλλαγή και να σκοράρει τρία λεπτά αργότερα (85’), η ΑΕΚ πέρασε από το Περιστέρι με 1-0 και αύξησε την διαφορά της από τον Ατρόμητο στους τέσσερις βαθμούς, τελειώνοντας ουσιαστικά τις ελπίδες του για την τριάδα!



Φουλ ισορροπημένο το παιχνίδι, με λιγοστές αλλά καλές φάσεις μπροστά στις δύο εστίες και την ομάδα του Μανόλο Χιμένεθ να παίρνει την πολύτιμη νίκη στο φινάλε! Πλήγμα με τον Πόνσε στην Ένωση που αποχώρησε τραυματίας στο μισάωρο με έντονους πόνους στη μέση μετά από χτύπημα, ενώ και ο Κρίστισιτς φάνηκε να νιώθει ενοχλήσεις πριν αντικατασταθεί από τον Αλμπάνη. Επέστρεψε στην αγωνιστική δράση μετά την τιμωρία του ο Ουάρντα που είχε μια μεγάλη ευκαιρία να ανοίξει το σκορ για τους γηπεδούχους.



Πολύ καλό παιχνίδι από Μπακασέτα, Κρίστισιτς, Κλωναρίδη όποτε χρειάστηκε αντέδρασε σωστά ο Μπάρκας. Από την πλευρά του Ατρόμητου ξεχώρισε ο Μάντσον, ενώ και οι Ενσικουλού, Ρισβάνης ήταν θετικότατοι. Καλός και ο Θεοδωράκης αλλά στην φάση του γκολ δεν μπορούσε να κάνει κάτι.



Στους 47 βαθμούς ανέβηκε η Ένωση, η οποία την ερχόμενη αγωνιστική υποδέχεται τον Παναιτωλικό στο ΟΑΚΑ, με τους Περιστεριώτες να μένουν στους 43 και να φιλοξενούνται από τον Ολυμπιακό για την 26η αγωνιστική.





Έτσι ξεκίνησαν





Με διάταξη 3-4-2-1 παρέταξε τον Ατρόμητο ο Νταμίρ Κάναντι. Ο Θεοδωράκης κάτω από τα δοκάρια, με τους Ρισβάνη, Καρασαλίδη, Χατζηϊσαΐα στην τριάδα των στόπερ. Κιβρακίδης, Σάκιτς τα δύο μπακ-χαφ με τους Μάντσον και Ούμπιδες στον άξονα. Ενσικουλού και Μανούσος θα κινούνται πίσω από τον Κουλούρη.







Με ένα... ευέλικτο σχήμα κατέβασε την ΑΕΚ ο Μανόλο Χιμένεθ. Όταν η ομάδα του αμυνόταν η διάταξη ήταν 3-5-2, με τον Κλωναρίδη σε ρόλο αριστερού μπακ-χαφ, ενώ όταν η Ένωση επιτιθόταν, γινόταν 4-4-2 και ο Έλληνας άσος είχε ρόλο αριστερού μεσοεπιθετικού. Κατά τα άλλη, ο Μπάρκας ήταν κάτω από τα δοκάρια με τους Γκάλο, Οικονόμου, Τσόσιτς, Μπακάκη στην άμυνα. Άλεφ, Κρίστισιτς στα χαφ και οι Μπακασέτας, Μπογέ πλαισιώναν τον προωθημένο Πόνσε.





Το ματς





Με επιθετική διάθεση μπήκε στο ματς η ΑΕΚ. Παίζοντας αρκετά από τα αριστερά και με το παιχνίδι να περνάει αρκετά από τα πόδια των κινητικών Μπακασέτα, Μπογέ, Κρίστισιτς, η Ένωση έψαχνε από νωρίς το γκολ και έφτασε κοντά σε αυτό στο 7ο λεπτό αλλά ο Κλωναρίδης νικήθηκε στο τετ-α-τετ από τον Θεοδωράκη. Δέκα λεπτά μετά ο Κλωναρίδης έκανε «χλιαρό» τελείωμα μέσα από την περιοχή, με τον πορτιέρε του Ατρόμητου να μπλοκάρει. Ίδια αντίδραση, βέβαια, είχε και στο 22’ στην εκτέλεση φάουλ του Γκάλο.







Μετά το 25λεπτο, πάντως, οι γηπεδούχοι άρχισαν να ισορροπούν το παιχνίδι και να παίρνουν μέτρα στο γήπεδο, ενώ τους... βόλεψε και η αναγκαστική αλλαγή του πάντα επικίνδυνου επιθετικά, Πόνσε. Η ομάδα του Κάναντι «ξεθάρρεψε» και στο 33ο λεπτό είχε την μεγαλύτερη ευκαιρία της στο πρώτο μέρος αλλά ο Μπάρκας μιμήθηκε τον... Θεοδωράκη και νίκησε στο τετ-α-τετ τον Κουλούρη, ο οποίος πλάσαρε πάνω του. Το πρώτο μέρος έκλεισε με μία ακόμη καλή φάση για τον Ατρόμητο, όταν ο Μανούσος γύρισε την μπάλα στην περιοχή, ο Κουλούρης έκανε το κοντρόλ με το στήθος και το εναέριο τελείωμα αλλά ο Μπάρκας είχε καλή θέση και μπλόκαρε στην δεξιά του γωνία.







Κακός ο ρυθμός στο δεύτερο μέρος. Οι μονομαχίες και τα μαρκαρίσματα κυριαρχούσαν, τα λάθη διαδέχονταν το ένα μετά το άλλο και το θέαμα ήταν κακό, ενώ και οι φάσεις... αγνοούνταν! Ο Νταμίρ Κάναντι έκανε δύο αλλαγές σε μικρό χρονικό διάστημα, βάζοντας Μπουσούλατζιτς και Ουάρντα και βγάζοντας τους Ούμπιδες και Μανούσο, θέλοντας να κάνει πιο κινητική την ομάδα του. Και το κατάφερε με τους γηπεδούχους να έχουν την καλύτερη, μέχρι εκείνη τη στιγμή, φάση του δευτέρου 45λεπτου. Ο Ουάρντα, όμως, αποδείχτηκε για ακόμη μια φορά ατομιστής και προτίμησε να τελειώσει μόνος του την φάση μέσα από την περιοχή αντί να πασάρει στον αμαρκάριστο Κουλούρη, με τον Τσόσιτς να βάζει την κόντρα και να αποσοβεί τον κίνδυνο.







Τα λεπτά περνούσαν, ο Χιμένεθ προσπαθούσε να βοηθήσει την ομάδα του από τον πάγκο και το κατάφερε. Πέρασε τον Αλμπάνη στο 82’ και τρία λεπτά αργότερα ο Έλληνας μεσοεπιθετικός τον δικαίωσε. Μετά από βαθιά μπαλιά του Οικονόμου, έφυγε ταχύτατα στην πλάτη της αντίπαλης άμυνας και με άψογο πλασέ νίκησε τον Θεοδωράκη για το 1-0, το οποίο δεν άλλαξε μέχρι το τελευταίο σφύριγμα του Σέρβου διαιτητή, Σρνταν Γιοβάνοβιτς, ο οποίος πέρασε απαρατήρητος.







Ατρόμητος (Νταμίρ Κάναντι): Θεοδωράκης, Ρισβάνης, Καρασαλίδης, Χατζηϊσαΐας, Κιβρακίδης, Μάντσον (81’ Νάτσος), Ούμπιδες (62’ Μπουσούλατζιτς), Σάκιτς, Ενσικουλού, Μανούσος (67’ Ουάρντα), Κουλούρης.



ΑΕΚ (Μανόλο Χιμένεθ): Μπάρκας, Γκάλο, Οικονόμου, Τσόσιτς, Μπακάκης, Άλεφ, Κρίστισιτς (82’ Αλμπάνης), Κλωναρίδης, Μπακασέτας, Μπογέ (74’ Γαλανόπουλος), Πόνσε (36’ Λιβάγια).



Διαιτητής: Σρνταν Γιοβάνοβιτς (Σερβία)

Βοηθοί: Ούρος Στοΐκοβιτς (Σερβία), Μίλαν Μιχαΐλοβιτς (Σερβία)

Τέταρτος: Στέφανος Κουμπαράκης (Θράκης)



Γήπεδο: Περιστερίου



Γιώργος Τσανάκας